Sonskyn vir naweek voorspel; hou damwatervlakke só dopSluise oopgetrek by die Vaaldam (argieffoto) Foto: R. McKenzie, departement van waterwese Die Suid-Afrikaanse Weerdiens het Woensdag gesê dat reënval oor die naweek in Gauteng, Noordwes, Limpopo en Mpumalanga na verwagting sal afneem. “Teen die naweek sal die reën na dele beweeg wat nog nie deur swaar reën geraak is nie, soos gedeeltes van Noordwes en die Vrystaat,” het Ezekiel Sebego, ŉ weervoorspeller, gesê. Die weerdiens het Woensdag en Donderdag ŉ waarskuwing uitgereik oor die moontlikheid van swaar reënval vir die oostelike gedeeltes van Noordwes, Gauteng, Limpopo en Mpumalanga. Themba Khumalo, ŉ woordvoerder van die Gautengse departement van waterwese, het gesê die aanhoudende reënval vir Maart was die ergste wat die provinsie in 14 jaar beleef het. “Dit is ook deur die weerdiens bevestig,” het hy gesê. Hy het gesê die departement probeer om die watervlakke van damme in die provinsie te beheer. “As ons dit nie doen nie, sal damwalle breek.” Khumalo sê plekke soos Vereeniging kan moontlik oorstroom as die Vaaldam sy walle breek. “Agt sluise van die Vaaldam moes Dinsdag oopgemaak word sodat water in die Vaalrivier kan invloei om die dam se watervlak te beheer. Dit verhoog die kans dat die Vaalrivier sy walle kan oorstroom,” het hy gesê. Hy waarsku inwoners van Gauteng en die Vrystaat, wat naby aan die Vaalrivier bly, om seker te maak dat hulle ver van die rivier se vloedlyn af bly. Klik hier of hier om opgedateerde inligting oor die watervlakke van die land se damme te sien. Lees ook: Foto’s: Vloede in Ellisras Vloede: Inwoners rondom Vaalrivier gewaarsku Ses verdrink in Mpumalanga-vloede Foto’s: JHB-vloede is “swaarste reënval in 14 jaar” Vloede in JHB laat honderde dakloos Chaos in Kruger as gevolg van vloede Vloede veroorsaak ontwrigting in Krugerwildtuin en Noordwes Video’s: Kitsvloede saai chaos in Laeveld Een dood in Brits-vloede; meer reën op pad Weerdiens waarsku oor swaar reënval en vloede